פבלו רוזנברג

ביוגרפיה

רוזנברג נולד ברוסריו שבארגנטינה, בן בכור לאב יהודי רופא ולאם שנולדה נוצרייה קתולית והתגיירה. ב-1971 בגיל שש עלה עם משפחתו לישראל וגדל בבית שאן.
ב-1975, בגיל 10, קיבל רוזנברג את הגיטרה הראשונה שלו. הוא התחיל ללמוד רפואה במסלול העתודה האקדמית, אך נשר אחרי השנה הראשונה. בשנת 1983 התגייס רוזנברג לצה״ל ושירת בתפקיד מש״ק שלישות.
רוזנברג היה זמר חתונות מצליח בסוף שנות ה-80, בלהקות כמו "מנדרין", "הוט ליידי" עם רפי זוהר ו"שלישיית דויד אל". כשהשתחרר הצטרף אל להקת הרוק "סטלה מאריס", לאחר שפנו אליו ותיקי הלהקה ניק מילר, דובי סוני ופימה שוסטר. הלהקה הוחתמה ב-1992 בחברת הליקון, ובאותה שנה הוציאה את אלבומה הראשון, "סטלה מאריס". רוזנברג היה סולן הלהקה, והשתתף בכתיבת חלק מהשירים. שירי האלבום שרוזנברג השתתף בכתיבתם וזכו להצלחה היו "תני לי ללכת", "לילה טוב" ,"אישתר" ו"לשרוד" (בו גם היה שותף להלחנת השיר).
ב-1994 יצא אלבומה השני של להקת סטלה מאריס, "השער נפתח". חלקו של רוזנברג ביצירה גדל באלבום זה, והוא כתב את המילים לכל שירי האלבום. בין שיריו הבולטים היו "נר על החלון", "משחקים אסורים", "זה לא מאוחר", "אם זה נכון" ו"אבוד לי". לאחר הוצאת האלבום עזב את רוזנברג את הלהקה, ופתח בקריירת סולו.
ב-1996 יצא אלבום הסולו הראשון של רוזנברג "רק הלב יודע". את האלבום הפיק ניק מילר, חברו של רוזנברג ללהקת סטלה מאריס. רוזנברג כתב והלחין את רוב שירי האלבום, ומתוכו זכו להצלחה גדולה השירים "בדמעות שאת בוכה", "אם רק תבואי", "במרווח טיפות הגשם" ו"כמה קשה להחליט". סגנון האלבום היה שונה למדי מהרוק הכבד שאפיין את להקת סטלה מאריס.
ב-1998 הוציא רוזנברג את אלבומו השני, "בין ערביים", שהפיק עם ניק מילר. מתוך האלבום הצליחו השירים "בין ערביים" (שלמה ארצי), "הלילה היא הולכת" (פבלו רוזנברג), "כשאת איתי" (ארקדי דוכין וגיא לנדאו) ו"אלונה אומרת" (פבלו רוזנברג)
בשנת 2000 הקליט רוזנברג גרסת כיסוי מצליחה עם יואב יצחק לשירו של עוזי פוקס "ילדונת". גרסתם לשיר זכתה בפרס תמוז לביצוע מחודש באותה שנה. השיר נכלל באלבומו של רוזנברג "כל יום יותר" שיצא בשנת 2001, בהפקה משותפת שלו ושל הזמר שושן. שושן הלחין לאלבום את השיר "שובר ת'ראש" שזכה להצלחה. שירים נוספים שהצליחו מהאלבום היו "שני" ו"מלכת היופי".
בשנת 2004 הוציא רוזנברג את הסינגל "אל תדאגי לי אמא", שבו השתתפה גיסתו שרון חזיז. רוזנברג כתב את השיר עם ארז ברזוליק והלחין אותו עם המוזיקאי הנרי. השיר זכה להצלחה במצעדי הפזמונים. גרסה מחודשת שלו נכללה באלבומו הבא של רוזנברג, "חיכיתי לך", שיצא בשנת 2005. מפיק האלבום היה יעקב למאי. הסינגלים שיצאו מהאלבום היו "חיכתי לך", "אלפיים שנה" ו"שפוט שלך". נכלל בו גם הדואט "מלדיטה לונה" עם שלומי שבת. באותה השנה השתתף בכתיבת השיר "כשאתה נשבר" של מאיה בוסקילה, מתוך אלבום הבכורה שלה, סיפור מכור.
בשנת 2005 השתתף רוזנברג בתוכנית המציאות "רוקדים עם כוכבים".
בשנת 2006 הוציא רוזנברג אלבום אוסף, שנקרא "האוסף". נכלל בו שיר אחד חדש, "קוביות". באותה שנה יצא רוזנברג למופע משותף עם שלומי שבת, שהועלה בין היתר בקיסריה, בהיכל התרבות ובבנייני האומה. בספטמבר 2007 יצא האלבום "המופע המשותף בקיסריה", שתיעד את הופעתם של רוזנברג ושבת בקיסריה ביולי באותה שנה.
בשנת 2008 הקליט רוזנברג גרסת כיסוי לשירו של חנן יובל "אתם זוכרים את השירים" עבור הפרויקט השני של "עבודה עברית". בשנת 2009 היה מעורב ביצירת אלבומו העשירי של אורי פיינמן.
באוגוסט 2009 הוציא רוזנברג את אלבום הסולו החמישי שלו, "העולם שלנו". מהאלבום יצאו סינגלים לשירים "העולם שלנו", "עכשיו את יודעת", "עד שמצאתי אותך" ו"פרצת לי את הלב", אך לא זכו להצלחה רבה, וכך גם האלבום כולו.
במשך עונת שידורים אחת (2010) נמנה רוזנברג עם צוות השיפוט של תוכנית הזמר "כוכב נולד".
בשנת 2012 יצא אלבומו "כשאני מתאהב", ובו גרסאות עבריות לשירים ספרדיים בתרגומו של רוזנברג. מהאלבום התפרסמו השירים "כשאני מתאהב" ו"לולה לא לבד".
בינואר 2013 שיתף רוזנברג פעולה עם הרכב "האולטראס" והוציאו לרדיו את ״רומנטיקנוס״.
בשנת 2014 יצא האלבום "נורמלי". מהאלבום התפרסמו השירים "נורמלי" "איזה עולם שמח" ו"כל אחד יכול" עם רוני דלומי.
בשנת 2015 יצא האלבום "פבלו, אוכל וחברים" שכולל בתוכו דואטים עם אומנים שאירח בתוכניתו ״פבלו אוכל וחברים״ בערוץ 24.
בנובמבר 2016 הוציא סינגל ראשון ״תהרגי אותי״ מתוך האלבום ״החיים שלי עכשיו שיצא בשנת 2017.
בשנת 2017 השתתף בסדרת הדוקו-ריאליטי "טיול אחרי צבא" שמשודרת בערוץ כאן 11 וכוללת תיעוד טיול שערך בהודו עם השחקן גל תורן. בסוף 2018 עלתה העונה השנייה שבה השניים מטיילים בדרום אמריקה.

חיים אישיים

רוזנברג היה נשוי לנעמי אלשיך מ-1991 והם הורים לתאומים, עמליה ומיכאל, שנולדו ב-1998. הם התגרשו בשנת 2005.
ב-2009 נישא בשנית, לדוגמנית מירי לוי הצעירה ממנו ב-18 שנה, ובמרץ 2013 נולדה להם בת בשם בר.
אחיו שמוליק רוזנברג היה נשוי לזמרת שרון חזיז ולהם בת אחת משותפת בשם אנה שנולדה ב-2002.
אחותו אריאלה רוזנברג היא לסבית מוצהרת, ולאחר שב-2015 גם בתו עמליה רוזנברג יצאה מהארון הוא פרסם זאת בעמוד שלו בפייסבוק ב-27 ביוני 2015 במילים הבאות:
אני אב גאה לעמליה בת 17 שהיא לסבית.
אני אח גאה לאחותי הצעירה אריאלה שהיא לסבית
ואני רוצה לברך את כל החברים מהקהילה הלהטבית.
מחכה איתכם שגם בארצנו הקטנטונת יביאו את הבשורה במהרה ויתנו גושקפנקא חוקית לנישואין חד מיניים.
רק אהבה תנצח!
מתגורר כיום בתל אביב.